google/wiki40b huggingface dataset:
Δημοκρατική Συμμαχία

Ίδρυση-Ιστορικό

Η Δημοκρατική Συμμαχία δημιουργήθηκε στις 21 Νοεμβρίου του 2010 στο θέατρο Badminton, όπου παρέστησαν περίπου 5000 άτομα τα οποία και συνυπέγραψαν μαζί με την ανεξάρτητη βουλευτή και πρώην υπουργό Εξωτερικών Ντόρα Μπακογιάννη την ιδρυτική διακήρυξη του κινήματος.
Η Ντόρα Μπακογιάννη είχε διαγραφεί από το κόμμα της Νέας Δημοκρατίας τον Μάιο του 2010, καθώς ψήφισε υπέρ του "μηχανισμού διάσωσης" της ελληνικής οικονομίας με τη σύναψη σύμβασης δανεισμού ("Μνημόνιο") με την Ευρωπαϊκή Κεντρική Τράπεζα, τις χώρες - μέλη της Ζώνης του Ευρώ και το Διεθνές Νομισματικό Ταμείο, αντιτιθέμενη στην κομματική γραμμή της Νέας Δημοκρατίας.
Η Ντόρα Μπακογιάννη είχε υποστηρίξει δημόσια πολλές υποψηφιότητες για τις Δημοτικές και Περιφερειακές εκλογές του 2010 με αποτελέσματα που έκρινε ενθαρρυντικά για την ίδρυση της Δημοκρατικής Συμμαχίας.
Το κόμμα εκπροσωπούνταν στη Βουλή που προέκυψε από τις εκλογές του 2009 από 4 ανεξάρτητους βουλευτές, την Πρόεδρο Ντόρα Μπακογιάννη και τους Χρήστο Μαρκογιαννάκη, Γιώργο Κοντογιάννη και Λευτέρη Αυγενάκη (εκλεγμένους και αποχωρήσαντες από τη Νέα Δημοκρατία), χωρίς βάσει του Κανονισμού της Βουλής να συγκροτούν Κοινοβουλευτική Ομάδα.
Στις εθνικές εκλογές της 6ης Μαΐου 2012, η Δημοκρατική Συμμαχία τερμάτισε δέκατη με ποσοστό 2,55% και δεν κατάφερε να εκλέξει εκπρόσωπο στη Βουλή. Για τις εκλογές του Ιουνίου αποφασίστηκε η συνεργασία του κόμματος με τη Νέα Δημοκρατία. Προκειμένου να μπορέσει η ΝΔ να κρατήσει το όφελος των 50 εδρών που προβλέπεται από τον εκλογικό νόμο σε περίπτωση που εκλεγεί πρώτο κόμμα, το πολιτικό συμβούλιο της ΔΗΣΥ αποφάσισε την αναστολή λειτουργίας της.
Στο Ευρωκοινοβούλιο εκπροσωπούνταν μέχρι τον Μάιο του 2012 από τον -επίσης εκλεγμένο με το ψηφοδέλτιο της ΝΔ- ευρωβουλευτή Θεόδωρο Σκυλακάκη.

Μέλη, προσχωρήσεις και αποχωρήσεις

Στο κόμμα προσχώρησαν οι πρώην υπουργοί των κυβερνήσεων της ΝΔ Χρήστος Μαρκογιαννάκης και Κώστας Κιλτίδης, καθώς και πρώην μέλη της Νέας Δημοκρατίας.
Η ίδρυση της Δημοκρατικής Συμμαχίας έφερε γενικότερη αναστάτωση στο εσωτερικό της Νέας Δημοκρατίας. Ο βουλευτής Λευτέρης Αυγενάκης που εκφράστηκε θετικά για το νέο κόμμα διαγράφηκε με απόφαση του πρόεδρου της ΝΔ στις 23 Νοεμβρίου 2010. Ακολούθως ο βουλευτής Γιώργος Κοντογιάννης δήλωσε την ανεξαρτητοποίησή του εκφράζοντας δυσαρέσκεια για την ηγεσία της ΝΔ στις 24 Νοεμβρίου 2010. Με συνέντευξη τύπου στις 4 Ιανουαρίου 2011 ο Λευτέρης Αυγενάκης προσχώρησε στο κόμμα της πρώην υπουργού Εξωτερικών, ενώ ο Γιώργος Κοντογιάννης έγινε δεκτός από την Ντόρα Μπακογιάννη στις 11 Ιανουαρίου 2011.
Στις 29 Ιουνίου 2011, ο βουλευτής Κώστας Κιλτίδης ανακοίνωσε την αποχώρησή του από το κόμμα της Δημοκρατικής Συμμαχίας. Στις 21 Μαΐου 2012 ο ευρωβουλευτής Θεόδωρος Σκυλακάκης αποχώρησε από το κόμμα μετά την ανακοίνωση της συνεργασίας του με τη ΝΔ.
Από τις 27 έως τις 29 Μαΐου του 2011 διεξήχθη στο ποδηλατοδρόμιο του Ο.Α.Κ.Α. το πρώτο Ιδρυτικό Συνέδριο του κόμματος, στο οποίο εξελέγη η κεντρική επιτροπή και η πρόεδρός του (με 1420 από 1433 ψήφους με 6 λευκά και 7 άκυρα).
Habitame Siempre

Κυκλοφορία

Στην Αμερική κυκλοφόρησε στις 19 Νοεμβρίου 2012 από την Sony Music ενώ στην Ευρώπη τον Μάιο του 2013. To άλμπουμ περιλαμβάνει 12 κομμάτια, μεταξύ των οποίων ντουέτα με τους Robbie Williams, Michael Bublé, Gilberto Santa Rosa, Prince Royce, Erik Rubin και άλλους. Στην deluxe έκδοση του άλμπουμ υπάρχουν τρία επιπρόσθετα κομμάτια. Λίγους μήνες μετά κυκλοφόρησε μια επανέκδοση του δίσκου με 17 τραγούδια και dvd στο οποίο εμπεριέχεται μία ζωντανή συναυλία στο Hammerstein Ballroom της Νέας Υόρκης και ένα μίνι ντοκιμαντέρ στο οποίο γίνεται παρουσίαση των τραγουδιών.

Σύνθεση και κριτικές

Η Thalía εμπνεύστηκε από μεγάλη ποικιλία μουσικών ειδών για την δημιουργία του δίσκου, εφόσον υπάρχουν στοιχεία από τα μουσικά είδη bachata, salsa, mambo, swing, bossa nova, ακόμα και nueva trova, ενώ η πλειοψηφία των κομματιών είναι ρομαντικές μπαλάντες. Γενικά το Habitame siempre έλαβε κατά βάση θετικές κριτικές, ενώ θεωρείται ήδη κλασική δουλειά για τη latin pop.

Προώθηση

Το πρώτο single, "Manías", κυκλοφόρησε παγκοσμίως ως ψηφιακό single στις 8 Οκτωβρίου, 2012. Μέσα σε μερικές ώρες, κατάφερε να βρίσκεται στις πρώτες θέσεις των ψηφιακών iTunes charts περισσότερων από 20 χωρών. Το δεύτερο single, "Te Perdiste Mi Amor" έφτασε #1 στο latin airplay chart του Billboard στην Αμερική και #1 στο singles chart του Μεξικού. Ο δίσκος προωθήθηκε επίσης μέσα από μια μίνι περιοδεία ("The VIVA! Tour") που πραγματοποιήθηκε από το Μάρτιο μέχρι τον Απρίλιο.

Πωλήσεις

To άλμπουμ έγινε χρυσό τόσο στο Μεξικό, όσο και στις ΗΠΑ την πρώτη μέρα κυκλοφορίας του, πουλώντας πάνω από 80.000 αντίτυπα. Συνολικά οι πωλήσεις του πέρασαν τα 500.000 αντίτυπα μέσα στους επόμενους μήνες, λαμβάνοντας περισσότερες .
3752 Καμίλλο

Προσεγγίσεις στη Γη

Ως Απολλώνειος αστεροειδής, ο Καμίλλο περνά κατά καιρούς σχετικώς κοντά από τη Γη, αλλά σπανίως, επειδή η κλίση της τροχιάς του ως προς το επίπεδο της εκλειπτικής είναι εξαιρετικά μεγάλη, πάνω από 55 μοίρες. Η πλησιέστερη προσέγγισή του κατά τον 20ό αιώνα σημειώθηκε στις 17 Φεβρουαρίου 1976, όταν πέρασε σε απόσταση 12,0 εκατομμυρίων χιλιομέτρων (km) από τον πλανήτη μας (31 φορές η μέση απόσταση Γης-Σελήνης). Η πλησιέστερη προσέγγιση του αστεροειδή στη Γη στον 21ο αιώνα θα συμβεί στις 15 Φεβρουαρίου 2055, οπότε η απόσταση μεταξύ των δύο σωμάτων θα είναι 12,9 εκατομμύρια km.
Ο Καμίλλο δεν ταξινομείται ως Δυνητικά Επικίνδυνος Αστεροειδής (PHA), επειδή η ελάχιστη απόσταση τομής τροχιάς (MOID) με τη Γη είναι μεγαλύτερη από 0,05 AU (συγκεκριμένα είναι 0,0780 AU ή 11,67 εκατομμύρια km).

Φυσικά χαρακτηριστικά

Η μέση διάμετρος του Καμίλλο είναι είναι 2,3 km. Ο φασματικός τύπος του εκτιμάται ότι είναι S (λιθώδης), ενώ το άλβεδό του είναι 0,21 ± 0,04. Ο Καμίλλο περιστρέφεται γύρω από τον εαυτό του μία φορά κάθε 37 ώρες και 51 λεπτά, μία πολύ αργή περιστροφή για αστεροειδή.
Ντιεπόλτ Β΄

Βιογραφία

Ήταν ο μόνος γιος τού Ντιεπόλτ Β΄ αντιβασιλιά της Βοημίας και της Γκέρτρουντε των Ασκάνια, κόρης τού Αλβέρτου τού λεγομένου η άρκτος, μαργράβου τού Βρανδεμβούργου, δούκα της Σαξονίας και κόμη τού Άνχαλτ.
Αναφέρεται για πρώτα φορά έπειτα από την αποβίωσh τού πατέρα του. Είχε καλές σχέσεις με τον εξάδελφό του Φρειδερίκο δούκα της Βοημίας. Μετά το 1182 ήταν σε διαφωνία με τον Βρατίσλαο επίσκοπο της Πράγας (αδελφό τού Φρειδερίκου), που επέβαλε επιτίμιο σε τρεις περιοχές της επικράτειας τού Ντιεπόλτ Β΄. Το 1187 μετανάστευσε και επέστρεψε το 1189, όταν ο 3ος εξάδελφός του Κορράδος Β΄ έγινε ο νέος δούκας της Βοημίας.
Το 1189 ο Κορράδος Β΄ τον όρισε ηγέτη τού Βοημικού στρατού στην Γ΄ Σταυροφορία, της οποίας ηγέτης ήταν ο Φρειδερίκος Α΄ της Γερμανίας. Ο στρατός ενώθηκε  με τους Σταυροφόρους στο Έστεργκομ της Ουγγαρίας. Πολλοί Βοημοί στρατιώτες ήταν φυλακισμένοι, που ελευθερώθηκαν για να συμμετάσχουν στην εκστρατεία. Οκτώ από αυτούς ήταν βίαιοι και λήστευαν, έτσι ο Φρειδερίκος Α΄ τους εκτέλεσε ήδη στη Σερβία. Όταν τον Ιούνιο τού 1190 απεβίωσε ο Φρειδερίκος Α΄ στον ποταμό Καλύκανδο στον Ταύρου της Μ. Ασίας, ο Ντιεπόλτ Β΄ αποφάσισε να μείνει στους Αγ. Τόπους και να συνεχίσει υπό την ηγεσία τού γιού τού βασιλιά Φρειδερίκου ΣΤ΄ δούκα της Σουαβίας. Έλαβε μέρος στην πολιορκία της Άκρας το φθινόπωρο 1190. Τον Νοέμβριο απεβίωσε από τραύμα από τη μάχη ή από επιδημία. Ο υπόλοιπος Βοημικός στρατός μάλλον τέθηκε υπό τον Ριχάρδο Α΄ της Αγγλίας.
Επιτροπή Ποδοσφαίρου Βορείων Νήσων

Επιτροπή Ποδοσφαίρου Αγίου Βαρθολομαίου

Η τοπική επιτροπή του Αγίου Βαρθολομαίου (Comité de football de Saint-Barthélemy) είναι επιφορτισμένη με το νέο αντικείμενο της CFIN, από το 2003, που είναι η προώθηση του ποδοσφαίρου ως ένα ομαδικό άθλημα στον Άγιο Βαρθολομαίο.
Η εκμάθηση του ποδοσφαίρου μέσα από τις προπονήσεις, η διατήρηση μιας κάποιας σχέσης με τη Γαλλική Ομοσπονδία Ποδοσφαίρου (FFF), η διεξαγωγή του πρωταθλήματος και όλες οι αναγνωρισμένες αθλητικές ομάδες, μαζί με τις κυβερνήσεις, δημιουργούν μια διοικητική σχέση μεταξύ της ίδιας, των μελών της καθώς και άλλων αθλητικών συλλόγων. Η έδρα της βρίσκεται στην Catina Laplace public, 97133 Saint-Barthélemy.

Επιτροπή Ποδοσφαίρου Αγίου Μαρτίνου

Η τοπική επιτροπή του Αγίου Μαρτίνου (Comité de football de Saint-Martin) ιδρύθηκε το 1986.
Δεν είναι ενταγμένη στη Διεθνή Ποδοσφαιρική Ομοσπονδία (FIFA), αλλά είναι συνδεδεμένη με τη Γαλλική Ομοσπονδία Ποδοσφαίρου (FFF) και αποτελεί μέλος της CONCACAF.
Είναι υπεύθυνη για την οργάνωση και λειτουργία της εθνικής ομάδας ποδοσφάιρου ανδρών του Αγίου Μαρτίνου, η οποία μετέχει σε διεθνείς διοργανώσεις.

Ποδοσφαιρική Ομοσπονδία Αγίου Μαρτίνου

Η Ποδοσφαιρική Ομοσπονδία Αγίου Μαρτίνου (Saint-Martin Football Association) διεξάγει το τοπικό πρωτάθλημα (SMFA Senior Championship). Το 2014 παρουσίασε τη νέα της οπτική ταυτότητα.
Απαρτίζεται από τους παρακάτω συλλόγους:
1) Τζούνιορ
2) Σεν Λουί
3) Κονκόρντια
4) ΦΚ Μαριγκό
5) Γιουνάιτεντ Σταρς
6) Ατάκερς
Κωνσταντίνος Καζαντζής

Βιογραφία

Γεννήθηκε στα Ιωάννινα. Σπούδασε Νομικά στο Πανεπιστήμιο των Αθηνών και έπειτα στη Γερμανία, όπου αναγορεύτηκε διδάκτορας. Μετανάστευσε στις ΗΠΑ και επέστρεψε στην ιδιαίτερη πατρίδα του μετά τους Βαλκανικούς Πολέμους. Κατά την παραμονή του στις ΗΠΑ στα 1914 ήταν εκπρόσωπος των Ηπειρωτών Αμερικής και από τη θέση αυτή υποστήριξε τις ελληνικές θέσεις ως προς το ζήτημα της Βορείου Ηπείρου. Ήταν αντίπαλος του Ελευθερίου Βενιζέλου και εξελέγη βουλευτής δύο φορές, στις εκλογές του Μαΐου και του Δεκεμβρίου του 1915. Άφησε συγγραφικό έργο. Σε μερικά έργα χρησιμοποίησε το εκδοτικό ψευδώνυμο Γούσιας Παπακαζανάς. Το έργο του "Ιστορίες της Πατρίδος μου" (1910) ήταν το πρώτο ολοκληρωμένο λογοτεχνικό κείμενο που τυπώθηκε στην ελληνική γλώσσα στις ΗΠΑ.
Πέθανε στην Κέρκυρα το 1927.
Γιάννης Ποτουρίδης

Ολυμπιακός Πειραιώς

Ο Ποτουρίδης έκανε την πρώτη του εμφάνιση στο πρωτάθλημα για τον Ολυμπιακό κατά τη διάρκεια του 2010. Έκανε το ντεμπούτο του σε έναν αγώνα με την Ηλιούπολη στο Κύπελλο Ελλάδας. Στο τέλος της σεζόν 2010-2011 έκανε δύο δαπανηρά λάθη στο ματς με τον Ατρόμητο.
Στις 23 Νοεμβρίου 2011, αντικατέστησε τον Τζεμπούρ στην εκτός έδρας νίκη του Ολυμπιακού επί της Μαρσέιγ στο Τσάμπιονς Λιγκ.

Δανεισμός στον Πλατανιά

Στις 10 Αυγούστου 2012, πήγε δανεικός στην νεοφώτιστη ομάδα στη Σούπερ Λίγκα, τον Πλατανιά. Έκανε συνολικά 30 εμφανίσεις χωρίς να σκοράρει κανένα γκολ.

Νοβάρα Κάλτσιο

Στις 15 Ιουλίου 2013, πωλήθηκε στη Νοβάρα Κάλτσιο.

Πανθρακικός

Ένα χρόνο αργότερα επέστρεψε στην Ελλάδα, υπογράφοντας συμβόλαιο δύο ετών με τον Πανθρακικό για ένα άγνωστο ποσό.

ΑΕ Λάρισας

Στις 30 Αυγούστου 2016, ο Ποτουρίδης υπέγραψε τριετές συμβόλαιο με την ομάδα της ελληνικής Σούπερ Λίγκας, την ΑΕ Λάρισας.

Διεθνής καριέρα

Έχει εκπροσωπήσει τη χώρα του σε επίπεδο Κάτω των 17  και έχει παίξει στον προκριματικό και ελίτ γύρο του ΟΥΕΦΑ Κ-17 Ευρωπαϊκού Πρωταθλήματος.
BBC Local Radio

Σταθμοί

Ακολουθεί ένας κατάλογος με τους ραδιοφωνικούς σταθμούς του BBC Local Radio ανά περιοχές:
Ταρρακωνική

Η Ταρρακωνική (λατινικά: Tarraconensis) ήταν μια επαρχία αρχικά της ρωμαϊκής Ιβηρίας και στη συνέχεια του Βησιγοτθικού Βασιλείου. Ιδρύθηκε το 27 π.Χ. από τον Οκταβιανό Αύγουστο και περιελάμβανε τα εδάφη της πρώην Εντεύθεν Ιβηρίας, την κεντρική, βόρεια και ανατολική Ιβηρική χερσόνησο. Πρωτεύουσά του ήταν η Τάρρακο. Ως επαρχία ανήκε στην κατηγορία των «αυτοκρατορικών», δεδομένης της ύπαρξης σε αυτήν πυρήνων αντίστασης στην ρωμαϊκή εξουσία.
Από το 284 κι έπειτα, με τη νέα διοικητική μεταρρύθμιση του Διοκλητιανού, το βορειοδυτικό και νότιο της κομμάτι αποκόπηκαν, διαμορφώνοντας τις επαρχίες της Γαλικίας και της Καρχηδονιακής αντίστοιχα. Ο πληθυσμός της κατά τους πρώτους αιώνες μ.Χ. φέρεται να κυμαινόταν γύρω στα 3.500.000.
Γύρος της Γαλλίας

Ο Ποδηλατικός Γύρος της Γαλλίας, γνωστότερος ως Tour de France, είναι η πιο γνωστή διεθνής αθλητική διοργάνωση της ποδηλασίας και η σημαντικότερη διοργάνωση ανοιχτού δρόμου, με ιστορία άνω των 110 ετών. Διεξάγεται κάθε χρόνο (ανελλιπώς με εξαίρεση τους δύο παγκοσμίους πολέμους. ), στα τέλη Ιουνίου. Η διαδρομή περνά από πολλά μέρη σε όλη την έκταση της Γαλλίας (και κάποια σε γειτονικές χώρες), καλύπτοντας απόσταση πάνω από 4.000 χιλιόμετρα.  Η διαδρομή διακρίνεται σε είκοσι ετάπ (στάδια, étapes) το καθένα από τα οποία είναι αυτόνομη κούρσα και έχει δικά του χαρακτηριστικά (π.χ. υπάρχουν ετάπ ανάβασης, ατομικής και ομαδικής χρονομέτρησης κλπ). Νικητής θεωρείται ο ποδηλάτης που αθροιστικά, όταν τελειώσουν όλα τα ετάπ, έχει τον καλύτερο χρόνο από όλους.
Μαζί με το Γύρο της Ιταλίας και το Γύρο της Ισπανίας, ο Γύρος της Γαλλίας είναι μια από τις τρεις βασικές διοργανώσεις (και η μεγαλύτερη σε διάρκεια) της Διεθνούς Ένωσης Ποδηλασίας (Union Cycliste Internationale) και γεγονός γνωστό ακόμα και σε αυτούς που δεν ασχολούνται συστηματικά με την ποδηλασία. Θεωρείται μια από τις πιο απαιτητικές διοργανώσεις, και κατά τη διάρκειά του έχουν συμβεί και μερικοί θάνατοι ποδηλατών.
Όπως και στους περισσότερους αγώνες ποδηλασίας, οι διαγωνιζόμενοι λαμβάνουν μέρος ως μέλη ομάδων. Σε κάθε αγώνα υπάρχουν συνήθως 20 με 22 ομάδες, η καθεμιά με εννιά αναβάτες. Κατά παράδοση, η συμμετοχή στο Γύρο της Γαλλίας γίνεται κατόπιν πρόσκλησης, που απευθύνεται από τους διοργανωτές μόνο στις καλύτερες από τις επαγγελματικές ομάδες του κόσμου. Κάθε ομάδα, που παίρνει το όνομα του κύριου χορηγού της, φορά χαρακτηριστικές φανέλες, ενώ τα μέλη της συνεργάζονται. Κάθε ομάδα επίσης διαθέτει το δικό της αυτοκίνητο, που ακολουθεί τους ποδηλάτες και τους παρέχει μικρές διευκολύνσεις, όπως νερό, μηχανική βοήθεια, πληροφορίες για την εξέλιξη της κούρσας κ.α.
Θεωρείται ο "πολυτιμότερος και δυσκολότερος αγώνας ποδηλασίας στον κόσμο".
Στην πρώτη του διεξαγωγή, το 1903, αρμόδιο ήταν το περιοδικό "Auto".  Σήμερα διοργανώνεται από την Amaury Sport Organisation.
TNA Lockdown

To Lockdown είναι μια ετήσια διοργάνωση Πληρωμής ανά προβολή, της εταιρείας πάλης, Total Nonstop Action Wrestling. Θεωρείται ως μια απο τις κορυφαίες διοργανώσεις της εταιρείας, μαζί με το Slammiversary και το Bound for Glory.

Ιστορία

Σε κάθε τέτοια διοργάνωση περιέχονται διάφοροι αγώνες πάλης, τις περισσότερες φορές με έπαθλο κάποιο πρωτάθλημα.
Η πρώτη διοργάνωση έγινε στις 24 Απριλίου του 2005. Από το 2007 και μετά, το Lockdown πραγματοποιείται έξω από τη Φλόριντα, τη βάση του TNA.

Χαρακτηριστικό

Στο Lockdown, όλοι οι αγώνες γίνονται μέσα σε ατσάλινο κλουβί. Πάντα γίνεται και ένας ομαδικός αγώνας, όπου όλα τα μέλη των ομάδων να παλεύουν ταυτόχρονα στο κλουβί.
Μπλε

Αποχρώσεις

Το νέιβι μπλου (αγγλικά: navy blue, που σημαίνει: ναυτικό μπλε), γνωστό και ως μπλε μαρέν, είναι μια πολύ σκούρα απόχρωση του μπλε. Πήρε το όνομα του από το σκούρο μπλε (σε αντίθεση με το λευκό) που φορούν οι αξιωματικοί στο Βρετανικό Βασιλικό Ναυτικό από το 1748 και ακολούθως υιοθετήθηκε από άλλα πολεμικά ναυτικά σε όλο τον κόσμο. Αρχικά ονομάστηκε "marine blue", αλλά σύντομα μετονομάστηκε σε "navy blue".
Αρχικά, η χρήση του όρου navy blue ως ονομασία χρώματος έγινε στην Αγγλία, το 1840. αν και το Oxford English Dictionary έχει μια αναφορά από το 1813.
Άλλες αποχρώσεις του μπλε είναι το κυανό, το τιρκουάζ και το βεραμάν, τα οποία αποκαλούνται γενικότερα και πρασινομπλέ. Επίσης, υπάρχουν οι αποχρώσεις γαλαζοπράσινο, ίντιγκο και σερούλιαν.

Συμβολισμοί

Θεωρείται το χρώμα της αρμονίας, της γαλήνης, της εμπιστοσύνης, της ελευθερίας, αλλά και της απόστασης. Συχνά συνδέεται και με τη μελαγχολία, εξού και η προέλευση του ονόματος της μουσικής μπλουζ (blues).
Στον Χριστιανισμό και ιδιαίτερα στον Καθολικισμό, συνδέεται με την Παναγία. Στην πολιτική έχει ταυτιστεί με τον κεντροδεξιό και συντηρητικό χώρο στην Ευρώπη, καθώς το προτιμούν μια σειρά από αντίστοιχα κόμματα.
Πινόσαβα

Τοποθεσία

Η Πινόσαβα βρίσκεται χτισμένη στη δυτική πλαγιά του όρους Άβαλα, μέσα στην κοιλάδα του ποταμού Τοπτσίντερκα, απέχει 20 χιλιόμετρα νότια του κέντρου του Βελιγραδίου. Βρίσκεται στην Σουμανδία και το οροπέδιο Πινόσαβα.
Διεθνές βραβείο Μπούκερ

2005

Ο πρώτος που κατέκτησε το Διεθνές Βραβείο Μπούκερ, ήταν ο Αλβανικής καταγωγής συγγραφέας Ισμαήλ Κανταρέ, (Ismail Kadare) προκρινόμενος έναντι άλλων συνυποψηφίων ανάμεσα στους οποίους ήταν η Ντόρις Λέσινγκ, ο Γκαμπριέλ Γκαρσία Μάρκες, ο Γκύντερ Γκρας και ο Μίλαν Κούντερα. Η τελετή βράβευσης διεξήχθη στο Εδιμβούργο, στις 27 Ιουνίου του 2005.

2007

Νικητής αυτή τη χρονιά αναδείχθηκε ο Νιγηριανός Τσινούα Ατσέμπε (Chinua Achebe), του οποίου το πρώτο μυθιστόρημα το 1958 «Τα πάντα γίνονται κομμάτια» ("Things Fall Apart"), πούλησε περισσότερα από 10 εκατομμύρια αντίτυπα. Η τελετή βράβευσης διεξήχθη στην Οξφόρδη στις 28 Ιουνίου 2007. Η νοτιοαφρικανή βραβευμένη με Νόμπελ Λογοτεχνίας Ναντίν Γκόρντιμερ χαρακτήρισε τον Ατσέμπε πατέρα της Αφρικανικής λογοτεχνίας. Ο Ατσέμπε κατέκτησε το βραβείο αφού επιλέχθηκε από την τριμελή κριτική επιτροπή έναντι συνυποψηφίων όπως ο Σαλμάν Ρούσντι, η Μάργκαρετ Άτγουντ, ο Φίλιπ Ροθ και άλλοι.

2009

Η καναδικής καταγωγής συγγραφέας διηγημάτων, Άλις Μάνροου (Alice Munro), κατέκτησε το βραβείο το 2009. Η τελετή βράβευσης έγινε στο Trinity College του Δουβλίνου στις 25 Ιουνίου 2009. Η Μάνροου νικώντας ονόματα όπως τον Μάριο Βάργκας Λιόσα και την Τζόις Κάρολ Όουτς, κατέκτησε την προτίμηση της κριτικής επιτροπής, γιατί σύμφωνα με την κριτή Τζέιν Σμάιλυ  «το έργο της είναι στην ουσία τέλειο. Η Μάνροου καταφέρνει μέσα στις 30 σελίδες των διηγημάτων της να πει περισσότερα, από ότι άλλοι συγγραφείς σε ένα ολόκληρο βιβλίο».

2011

Το 2011 ήταν η χρονιά του Φίλιπ Ροθ να κατακτήσει το βραβείο. Η τελετή βράβευσης έγινε στο Λονδίνο στις 28 Ιουνίου, χωρίς όμως την παρουσία του συγγραφέα, που έστειλε ένα μικρό βίντεο ευχαριστίας. Ωστόσο η απόφαση να βραβευτεί ο Ροθ είχε προκαλέσει ήδη την διαφωνία και αποχώρηση μιας εκ των κριτών, της Carmen Callil, που θεώρησε ότι δεν άξιζε τη βράβευση γιατί «λέει τα ίδια, ξανά και ξανά σε κάθε του βιβλίο. Αισθάνεσαι σαν να έχει κάτσει πάνω στο πρόσωπό σου και δεν σε αφήνει να αναπνεύσεις».

2011

Η άγνωστη στο ελληνικό κοινό Αμερικανή συγγραφέας διηγημάτων Λίντια Ντέιβις , (Lydia Davis), κατέκτησε το 5ο Βραβείο Μπούκερ. Η τελετή βράβευσης έγινε στο  μουσείο «Βικτώριας και Αλβέρτου» (Victoria and Albert) στο Λονδίνο στις 22 Μαΐου 2011. Η Ντέιβις έχει κερδίσει πολλά σημαντικά αμερικανικά βραβεία λογοτεχνίας και είχε τιμηθεί με το μετάλλιο  «Chevalier of the Order of Arts and Letters» από τη γαλλική κυβέρνηση για τις μεταφράσεις γαλλικών έργων στα αγγλικά.

2013

Ο Ούγγρος συγγραφέας Λάσλο Κρασναχορκάι (László Krasznahorkai) είναι ο κάτοχος του βραβείου το 2013, ο τελευταίος βραβευθείς πριν την αλλαγή του 2015.  Η τελετή βράβευσης έγινε στο μουσείο «Βικτώριας και Αλβέρτου» (Victoria and Albert) στο Λονδίνο. Ο Κρασναχορκάι έγινε διεθνώς γνωστός το 1985 όταν κυκλοφόρησε το μυθιστόρημά του «Το τανγκό του Σατανά» (Satantango).
Μύθος Ζυθοποιία Α.Ε.

Ιστορία

Το έτος 1970 η γερμανική εταιρεία Henninger ίδρυσε την επιχείρηση Henninger Hellas S.A. για την παραγωγή και διανομή ελληνικής μπύρας. Το 1992, η Μπουτάρη Οινοποιητική Α.Ε. αγόρασε την επιχείρηση, για να την μετονομάσει το 1994 σε «Ζυθοποιία Βορείου Ελλάδος» και να δημιουργήσει την μάρκα «Μύθος». Η επιτυχία ήταν τόσο μεγάλη που το 2001 η επιχείρηση μετονομάστηκε και υιοθέτησε το όνομα «Μύθος Ζυθοποιία Α.Ε.». Το 2004 η σκωτσέζικη εταιρεία Scottish & Newcastle απόκτησε το 47% της εταιρίας, ενώ το 2004 προχώρησε σε αύξηση της συμμετοχής της στο 68%. Από το 2006 και μετά, η Scottish & Newcastle κατέχει το 100%.

Η μπύρα «Μύθος»

Η μπύρα «Mythos» είναι ξανθιά μπύρα τύπου lager που παράγεται από το 1997. Είναι διαθέσιμη και σε μπουκάλι 330 ml και σε μπουκάλι ή σε αλουμινένιο κουτάκι 500 ml.
Η περιεκτικότητα σε οινόπνευμα είναι 5%.
Έχει βραβευτεί στο 2001 Interbeer International Beer & Whiskey Competition. 
Η μπύρα «Mythos» παράγεται και εμφιαλώνεται στην Ελλάδα. Εξάγεται σε πολλές ευρωπαϊκές χώρες καθώς επίσης και τις ΗΠΑ, τον Καναδά, και την Αυστραλία.

Άλλα προϊόντα

Εκτός από τις μπύρες "Mythos" και "Mythos Red", η ζυθοποιία Μύθος παράγει επίσης και διανέμει στην Ελλάδα τη γερμανική ξανθή μπύρα "Henninger" και την γερμανική pilsner "Kaiser". Εισάγει επίσης και διανέμει την μπύρα "Carlsberg" (Δανία), τη μαύρη μπύρα "Guinness" (Ιρλανδία), την γαλλική "Kronenbourg 1664", τη βέλγικη μοναστηριακή "Grimbergen" και τις ιρλανδικές μπύρες της εταιρείας Diageo Ireland, "Guinness" και "Kilkenny".
Αμερικανική Ανθρωπιστική Ένωση

Η Αμερικανική Ανθρωπιστική Ένωση (ΑΗΑ) είναι εκπαιδευτικός οργανισμός στις Ηνωμένες Πολιτείες που προωθεί τον υλιστικό ανθρωπισμό, μια φιλοσοφία ζωής που, χωρίς θεϊσμό ή άλλες υπερφυσικές πεποιθήσεις, επιβεβαιώνει την ικανότητα και την ευθύνη των ανθρώπων να επιδιώξουν στην προσωπική ζωή τους την ηθική ικανοποίηση που επιθυμούν για το γενικότερο καλό της ανθρωπότητας.
Η Ένωση ιδρύθηκε το 1941 και παρέχει νομική βοήθεια για την υπεράσπιση των συνταγματικών δικαιωμάτων των υλιστών και των θρησκευτικών μειονοτήτων. Ασχολείται ενεργά με το ζήτημα διαχωρισμού εκκλησίας-κράτους και άλλα σχετικά ζητήματα και διατηρεί ένα δίκτυο 150 τοπικών οργανώσεων και ομάδων που ασχολούνται με τον κοινωνικό ακτιβισμό, τη φιλοσοφική συζήτηση και την οργάνωση κοινοτικών εκδηλώσεων. Το AHA έχει αρκετές δημοσιεύσεις, στις οποίες συμπεριλαμβάνονται: το διμηνιαίο περιοδικό Ανθρωπιστής, το τριμηνιαίο ενημερωτικό δελτίο Ελεύθερος Νους, η εξαμηνιαία ερευνητική περιοδική έκδοση Δοκίμια στη φιλοσοφία του Ανθρωπισμού και ένα εβδομαδιαίο διαδικτυακό περιοδικό το Humanist Network News.
Δουκάτο της Αρκαδίας

Το Δουκάτο της Αρκαδίας ήταν διοικητική και στρατιωτική διαίρεση, Δουκάτο, της Βυζαντινής Αυτοκρατορίας στην Αίγυπτο.
Δημιουργήθηκε από τον αυτοκράτορα Ιουστινιανό Α´ το 539 με πρωτεύουσα την Αρσινόη και διοικητή έναν Δούκα. Η προηγούμενη διαίρεση της Διοίκησης Αιγύπτου καταργήθηκε και ο δούξ υπαγόταν άμεσα στον Έπαρχο Ανατολής.
Το Δουκάτο Αρκαδίας ήταν το μόνο από τα αιγυπτιακά δουκάτα που δεν χωριζόταν σε επαρχίες. Το Δουκάτο περιελάμβανε τμήμα του Δέλτα του Νείλου και την Κάτω Θηβαΐδα, την αρχαία Επτανομία. Το 642 με την Αραβική κατάκτηση της Αιγύπτου έπαψε να υπάρχει. Δούκας κατά την αραβική κατάκτηση τον 7ο αιώνα αναφέρεται ο Θεοδόσιος
Μαρτίμ Αλφόνσο Σισόρο Β΄

Βιογραφία

Ήταν ο πρωτότοκος γιος τού Μαρτίμ Αλφόνσο Σισόρο Α΄ ευγενούς της Πορτογαλίας και της Ινές Λοουρένσο ντε Βαλαντάρες. Ο Μαρτίμ Α΄ ήταν νόθος γιος τού Αλφόνσου Γ΄ της Πορτογαλίας από την ερωμένη του Μαντραγκάνα.
Ο Μαρτίμ Β΄ έγινε ένας πλούσιος ευγενής στην Αυλή τού Διονυσίου της Πορτογαλίας, αδελφού τού Μαρτίμ Α΄.
Θωκνία

Η Θωκνία ήταν αρχαία κωμόπολη της Αρκαδίας, τμήμα της Παρρασίας χώρας. Αναφέρεται και από τον Παυσανία στο βιβλίο του "Αρκαδικά". Η θέση της έχει ταυτιστή κοντά στο σημερινό χωριό Θωκνία Αρκαδίας.
Βρισκόταν στους πρόποδες του Λύκαιου όρους στην κορυφή μικρού λόφου κοντά στον Αλφειό ποταμό, και κοντά στην παλαιά πρωτεύουσα της Αρκαδίας, Τραπεζούς. Ονοματοδότης και οικιστής της ήταν ο Θώκνος γιος του Λυκάονος.
Το 370 π.Χ. με την ίδρυση της Μεγαλόπολης η Θωκνία ήταν από τις πόλεις που εγκαταλείφθηκαν για να την εποικίσουν, γι' αυτό και ο Παυσανίας την βρήκε εγκαταλελειμμένη.
Ιωάννης Βλαμίδης

Σπουδές και δικηγορία

Γεννήθηκε το 1909 και πατέρας του ήταν ο Γεώργιος Βλαμίδης. Σπούδασε νομικά και άσκησε τη δικηγορία.

Πολιτική σταδιοδρομία

Πολιτεύτηκε στη Ροδόπη στις εκλογές του 1946 με το κόμμα των Φιλελευθέρων, λαμβάνοντας 1.528 ψήφους και δεν εξελέγη βουλευτής. Εξελέγη για πρώτη φορά βουλευτής Ροδόπης με το Κόμμα Προοδευτικών Φιλελευθέρων  το 1950 και επανεξελέγη βουλευτής Ροδόπης με την ΕΠΕΚ το 1951.
Απεβίωσε σε ηλικία 75 ετών στις 19 Δεκεμβρίου 1984.